KOMUNIKACIJA KOMISIJE EUROPSKOM PARLAMENTU na temelju članka 294. stavka 6. Ugovora u funkcioniranju Europske unije o stajalištu Vijeća o prijedlogu Uredbe Europskog parlamenta i Vijeća o izmjeni Uredbe (EZ) br. 812/2004 /* COM/2014/0159 final - 2012/0216 (COD) */





2012/0216 (COD) KOMUNIKACIJA KOMISIJE EUROPSKOM PARLAMENTU na temelju članka 294. stavka 6. Ugovora o funkcioniranju Europske unije o stajalištu Vijeća o prijedlogu Uredbe Europskog parlamenta i Vijeća o izmjeni Uredbe (EZ) br. 812/2004 Datum prijenosa prijedloga Europskom parlamentu i Vijeću (dokument COM(2012) 447 završna verzija – 2012/0216 (COD): || 8. kolovoza 2012. Datum mišljenja Europskoga gospodarskog i socijalnog odbora: || 14. studenoga 2012. Datum mišljenja Odbora regija: || Mišljenje nije dano. Datum stajališta Europskog parlamenta, prvo čitanje: || 16. travnja 2013. Datum donošenja stajališta Vijeća: || 3. ožujka 2014. 2. Cilj prijedloga Komisije Opći je cilj prijedloga uskladiti odredbe Uredbe Vijeća (EZ) br. 812/2004 o utvrđivanju mjera koje se odnose na slučajni ulov kitova i dupina pri ribolovu i o izmjeni Uredbe (EZ) br. 88/98 s odredbama Ugovora iz Lisabona prerazvrstavanjem ovlasti koje su Komisiji dodijeljene za mjere delegirane i provedbene prirode. 3. Napomene o stajalištu Vijeća 3.1. Opće napomene o stajalištu Vijeća Komisija se slaže sa stajalištem Vijeća jer se kompromisnim političkim sporazumom između Europskog parlamenta i Vijeća zadržava prerazvrstavanje ovlasti, kao što je Komisija predvidjela u svojem prijedlogu. Radi veće jasnoće Vijeće je preciznije definiralo područje primjene delegiranog akta u vezi s akustičnim odvraćajućim uređajima. Komisija može prihvatiti taj kompromis. Osim toga, Vijeće je u dogovoru s Europskim parlamentom ograničilo trajanje delegiranja ovlasti na četiri godine. Komisija može prihvatiti to ograničenje s obzirom na to da sadržava klauzulu o prešutnom produženju. 3.2. Izmjene Europskog parlamenta u prvom čitanju Europski parlament donio je 4 izmjene koje ne dovode u pitanje prerazvrstavanje ovlasti koje su dodijeljene Komisiji. Najvažnijom od tih izmjena ograničeno je trajanje delegiranja ovlasti na tri godine i uvedena je obveza preispitivanja ove Uredbe te podnošenja prijedloga o izmjenama do 31. prosinca 2015. Tijekom trijaloga pregledane su izmjene Europskog parlamenta i o njima se pregovaralo. Kao posljedica toga, delegiranje ovlasti ograničeno je na četiri godine, a obveza preispitivanja odredaba Uredbe formulirana je tako da se poštuje pravo inicijative Komisije. 3.3. Nove odredbe koje je uvelo Vijeće i stajalište Komisije u tom pogledu: Vijeće i Parlament složili su se da se doda obveza prema kojoj Komisija preispituje odredbe ove Uredbe do kraja 2015. i prema potrebi podnosi novi zakonodavni prijedlog. Komisija tu izmjenu može prihvatiti jer se njome štiti njezino pravo inicijative te se upućuje i na razvoj mjera u okviru regionalizacije, što je glavni cilj zajedničke ribarstvene politike. Vijeće je izričito definiralo područje primjene delegiranja ovlasti u pogledu specifikacija i uporabe akustičnih odvraćajućih uređaja. Komisija tu definiciju može prihvatiti jer je prijedlog tako jasniji. 3.4. Problemi pri donošenju stajališta u prvom čitanju i stajalište Komisije u tom pogledu Tijekom dovršetka pregovora postignut je sporazum o opunomoćivanju Komisije. Komisija može prihvatiti dogovore. Međutim, u pogledu obveze preispitivanja ove Uredbe te, prema potrebi, podnošenja sveobuhvatnog zakonodavnog prijedloga, Komisija smatra potrebnim dati izjavu kako bi objasnila svoje stajalište. 4. Zaključak Komisija se može složiti sa stajalištem Vijeća koje je ishod pregovora s Europskim parlamentom. Međutim, Komisija smatra potrebnim dati izjavu u vezi s člankom 7. stavkom 3., kako slijedi. O članku 7. stavku 3. Komisija će razmotriti mogućnost podnošenja prijedloga novog okvira za tehničke mjere, uključujući mjere ublažavanja kako bi se na najmanju moguću mjeru sveli slučajni ulovi kitova i dupina i drugih osjetljivih vrsta te omogućio razvoj posebnih mjera prilagođenih posebnostima ribolova na regionalnoj razini, ako je primjereno. Nakon što se to postigne, ova će se Uredba staviti izvan snage.